หุ้นปิดพุ่ง 16.89 จุด ขานรับสัญญาณบวกเจรจาการค้าสหรัฐ-จีน
หุ้นไทยปิด 1,640.88 จุด เพิ่มขึ้น 16.89 จุด มูลค่าการซื้อขาย 59,054.45 ล้านบาท
8 พ.ย. 2562

หุ้นไทยปิด 1,640.88 จุด เพิ่มขึ้น 16.89 จุด มูลค่าการซื้อขาย 59,054.45 ล้านบาท
หุ้นไทย วันที่ 7 ต.ค.62 ดัชนีปิดตลาดที่ระดับ 1,640.88 จุด เพิ่มขึ้น 16.89 จุด (+1.04%) มูลค่าการซื้อขาย 59,054.45 ล้านบาท โดยช่วงบ่ายพุ่งขึ้นตามตลาดต่างประเทศขานรับสัญญาณบวกจากการเจรจาการค้าสหรัฐ-จีน
นายกรภัทร วรเชษฐ์ ผู้อำนวยการฝ่ายวิจัยและบริการการลงทุน บล.โนมูระ พัฒนสิน กล่าวว่า ตลาดหุ้นไทยช่วงบ่ายปรับตัวขึ้นสูงเช่นเดียวกับตลาดต่างประเทศ โดยตลาดหุ้นในภูมิภาคเอเชียดีดตัวขึ้น เช่นเดียวกับตลาดยุโรปที่บวก 0.4-0.7% ส่วนดัชนีดาวโจนส์ฟิวเจอร์สบวกไปกว่า 130 จุด ขานรับข้อตกลงการค้าระหว่างสหรัฐและจีนที่เตรียมยกเลิกการเก็บภาษีนำเข้าสินค้าของแต่ละฝ่ายตามสัดส่วนในแต่ละเฟส
ทั้งนี้ ตลาดฯรับแรงหนุนจากหุ้นที่อิงกำลังซื้อตลาดโลก ( Global plays)ที่ปรับตัวขึ้นถ้วนหน้า โดยเฉพาะกลุ่มปิโตรเคมี อย่าง IVL PTTGC ที่ขึ้นมาโดดเด่น เพราะมองว่าราคาปรับตัวลงมากแล้ว ทำให้มีแรงซื้อกลับเข้ามา ประกอบกับ ได้อานิสงค์จากการค้าโลกด้วย พร้อมแนะนำให้ติดตามการปรับน้ำหนักลงทุนของ MSCIจะออกมาเป็นอย่างไร และการทยอยประกาศผลประกอบการของบริษัทจดทะเบียนต่อไป
แนวโน้มการลงทุนในวันพรุ่งนี้ (8 พ.ย.) นายกรภัทร กล่าวว่า ตลาดฯมีลุ้นปรับขึ้นไปต่อได้ โดยสัญญาณเทคนิคเป็นบวกหลังดัชนีฯปิดเหนือ 1,640 จุด พร้อมให้แนวรับ 1,630 จุด ส่วนแนวต้าน 1,652-1,657 จุด
5 หลักทรัพย์ที่มีมูลค่าการซื้อขายสูงสุด
PTT มูลค่าการซื้อขาย 3,672.71 ล้านบาท ปิดที่ 46.00 บาท เพิ่มขึ้น 0.50 บาท
PTTGC มูลค่าการซื้อขาย 2,582.94 ล้านบาท ปิดที่ 56.25 บาท เพิ่มขึ้น 2.75 บาท
IVL มูลค่าการซื้อขาย 2,127.79 ล้านบาท ปิดที่ 33.00 บาท เพิ่มขึ้น 1.75 บาท
KBANK มูลค่าการซื้อขาย 1,857.46 ล้านบาท ปิดที่ 151.00 บาท เพิ่มขึ้น 3.00 บาท
ADVANC มูลค่าการซื้อขาย 1,803.19 ล้านบาท ปิดที่ 232.00 บาท เพิ่มขึ้น 3.00 บาท